שלום רב,

אבקש להציג את מועמדותי למשרת העורך של כתב העת "ישראל סטדיס ריוויו " ולהתנצל על כך שלאורך הדברים אחמיא לעצמי, מעצם טבעה של הגשת המועמדות. אפתח בחזון שלי באשר לעתידו של כתב העת, ״ישראל סטדיס ריוויו״.

כמי שתחום עניינו המחקרי הוא לימודי ישראל אני קורא מסור של כתב העת ומוצא אותו מוצלח וראוי. מניסיוני – כקורא, ככותב וכעמית שיפוט - הוא שומר על סטנדרטיים אקדמיים גבוהים, ובעל יוקרה בקרב החוקרים.

השאיפה שלי היא לנסות ולהעצים את כתב העת כדי שיעמוד במוקד ספרות המחקר הטובה ביותר שנכתבת על ישראל. כדי לעשות זאת אשאף, בשלב הראשון, להרחיב את מעגל הכותבים והקוראים שלו מדיסציפלינות, מחלקות ואוניברסיטאות שונות ברחבי העולם וישראל.

ישראל היא מוקד לעניין ציבורי ואקדמי, ומאמרים הנוגעים לישראל נמצאים בכתבי עת שונים העוסקים בהיסטוריה, מזרח התיכון, סוציולוגיה, לימודי יהדות, לימודי פלסטין, מדעי המדינה וכול׳. המטרה הראשונית שלי היא לעודד כותבים טובים ששולחים טקסטים הנוגעים לישראל אך נמנעים מפירסום בכתב העת להעדיף לפרסם קודם כל בכתב העת שלנו.

בכוונתי להרחיב את מגוון הנושאים ולגוון את הכותבים. כדי לפתוח את השער לחוקרים ולמאמרים טובים, אשתמש במעגל הקשרים האקדמיים שצברתי בארץ ובעולם (כפי שניתן להבחין גם מקורות החיים אני חבר בפורומים ואגודות שונות) כדי לעודד כותבים לשלוח את הטקסטים הטובים שלהם אלינו. בהקשר זה גם אפתח את הגיליון לעורכי אורח מדיסציפלינות ואוניברסיטאות שונות כדי להעצים את העניין בו. אני סבור שגם לגילי הצעיר יחסית יש יתרון בהכנסת מעגל חוקרים וחוקרות נוספים למאגר הכותבים. אחת הדרכים לעשות זאת היא כמובן באמצעות הרחבת מעגל המשתתפים ב״ביקורת עמיתים״.

בנוסף, אני רואה את כתב העת כבמה לדיונים היסטוריים ועכשוויים כאחד. ישראל היא חברה דינמית הנמצאת בתהליך של שינוי מואץ, וגיליונות נושא העוסקים בתהליכים שעדיין לא באו לידי ביטוי מלא בספרות המחקר יכולים לתרום לשגשוג של כתב העת. כך, למשל, מאמר שאני שוקד עליו ביחס להתמזרחות של החברה הישראלית יכול לשמש גם רעיון לגיליון נושא; וכן בקשר לשינויים ההיסטוריים/סוציולוגיים/תרבותיים שחלים בקרב הימין ובקרב ההתנחלויות. אלה רק דוגמאות.

אשאף שכתב העת ישלב מאמרים עם נתונים אמפיריים, לצד מסות מאירות עיניים. מדור הספרים יכול להתרחב גם לסקירת סרטים, סדרות טלוויזיה ואפילו פודקאסטים שעוסקים בישראל - שכן אי אפשר להתעלם מתופעה בולטת בשנים האחרונות: המעבר של עשייה היסטוריונית מהשדה הטקסטואלי לתחום הדוקומנטרי (תופעה שניתן להסביר בירידה בדפוסי הקריאה, לצד שימור העניין בסיפורים היסטוריה וסוציולוגיים מרתקים).

מכיוון שאני גם כותב מעת לעת מאמרי דעה לעיתון ״הארץ״ אוכל להסתייע בזיקה שלי לעיתון כדי לקדם את תקציר פירסומם של מחקרים הרלבנטיים גם לקהל הרחב בעיתונות.

לא ארחיב באשר לכל התוכניות שלי, ומן הסתם דברים ייתפתחו ככל שאכנס לעבודה, אבל בעיקרון הרחבת מנעד הכותבים והכותבות לצד הגדלת מנעד הפרספקטיבות והנושאים, תוך כדי שמירה על מצויינות אקדמית, נמצאת במוקד החזון שלי. בהקשר זה גם שיתופי פעולה מעת לעת עם כתבי עת שונים, כמו למשל כתב העת ללימודי פלסטין, ופלטפורומות אינטרנטיות רלבנטיות, יכולים לסייע לנו. אשאף גם שגוף אוניברסיטאי מוערך יעמוד מאחורי כתב העת, כפי שמקובל בכתבי עת אחרים.

בכל הנוגע להתאמתי לתפקיד, אציין כי אני עוסק בכתיבה מאז שהשתחררתי מהצבא ועד היום. תחילה כעיתונאי ומאז שהתחלתי את לימודי הדוקטורט – בכתיבה אקדמית. מאז שהדוקטורט שלי אושר בשנת 2014 פירסמתי בבמות שונות – בעברית, אנגלית וערבית – בנושאים מגוונים: החל מהימין הציוני, דרך מחקרים על בן גוריון, כנעניות, דת ורוחניות, מנהיגות ישראלית ועוד. מוקד המחקר שלי הוא הימין הציוני, אולם בהדרגה פלשתי לעיסוק גם בשמאל הציוני (בן גוריון ומפא״י) והפרוגרסיבי (ביילין ומרצ). כהיסטוריון אני אוהב עבודה ארכיונית, עליה מתססים שלושת ספריי, אך מכיוון שבאופן פורמלי את הדוקטורט השלמתי במחלקה למדעי המדינה – בנוסף לעיסוק כהיסטוריון יש לי גם נגיעה לדיסציפלינה של מדעי החברה.

מאחורי כבר שלושה ספרים המכסים את הזרמים האידיאולוגיים המרכזיים בציונות ובפוליטיקה הישראלית. הראשון הוא הביוגרפיה של מנחם בגין, שפורסמה על ידי החוג להיסטוריה של אוניברסטית ייל. את הביוגרפיה כתבתי עוד לפני שהשלמתי את לימודי הדוקטורט – שעסק ביחסם של מנהיגי התנועה הרוויזיוניסטית לדת היהודית, נושא רלבנטי מאין כמותו לפוליטיקה והסוציולוגיה הישראלית.

את הביוגרפיה המחקרית המלאה הראשונה של בגין כתבתי עוד לפני השלמת הדוקטורט, היא זכתה כפיינליסטית בתחרות הספרים של ה״ג׳ואיש בוק קאונסיל״, ומשמשת כטקסט בוק בנושא. את הספר ״בן גוריון אפילוג״ כתבתי לצד כתיבת הדוקטורט.

ספרי החדש עוסק בשקיעת השמאל, ואף הוא מהנושאים הרלבנטיים להבנת מצבה של ישראל. הספר ראה אור בגרסה אנגלית לפני כמה חודשים. לא ארחיב באשר לתוכן המאמרים שכתבתי עד כה, המפורטים בקורות החיים, אבל אציין כי גם לנושאי הספרים שבחרתי יש חשיבות מבחינת יכולותיי כעורך. כשבחרתי לכתוב על מנחם בגין – לא היתה אף ביוגרפיה מלאה ומחקרית, בעברית ובאנגלית, על אחת הדמויות החשובות בחקר הימין וההיסטוריה הציונית/ישראלית. במובן זה הביוגרפיה היתה אחת הסנוניות המבשרות את התעצמות המחקר בנוגע לימין, תחום חשוב מאין כמותו לנוכח המתרחש בישראל (ובעולם) בעשורים האחרונים.

כשהתחלתי לכתוב על שנותיו האחרונות של בן-גוריון, חברי הוועדה האקדמית של הוצאת ״עם עובד״ תהו מי יתעניין בערוב ימיו של ״הזקן״? אולם בסופו של דבר הספר תיקף מחדש את קורות חייו של האב המייסד, ובעקבותיו נכתבו עוד מאמרים טובים על ידי חוקרים אחרים העוסקים בעשור האחרון לחייו. הזכויות של הספר נרכשו לצורך יצירת סרט, שנחל הצלחה בארץ ובעולם, ובכך היתה לי תרומה לחידוש העניין בבן גוריון, כפי שמעידות ביוגרפיות ומונוגרפיות טובות נוספות שנכתבו עליו בשנים האחרונות. אני חושב שנושאי הספרים שלי מפגינים יכולות להוביל ולזהות מגמות חדשות בכתיבת ההיסטוריה הישראלית, וזהו יתרון שיכול לבוא לידי ביטוי גם כעורך.

כאמור, תחומי המחקר שלי מגוונים. אני כותב רבות גם בנושאי יחסי מזרחים ואשכנזים, הן בכתיבה פובליציסטית והן מחקרית; כתבתי על הכנעניות לאחר 1967; כתבתי מחקר ראשוני על הקשר הראשוני בין בן-גוריון לבודהיזם, ובקרוב עתיד להתפרסם מאמר שלי על יחסו של ז׳בוטינסקי לדת בכתב העת היוקרתי ״...״, מאמר שמרענן את התפיסות הידועות בספרות המחקר באשר לז׳בוטינסקי, ומציגות את זיקתו לעמדה רוחנית/רלגיוזית.

הוורסטיליות של מחקריי מקשה עליי לעיתים באופן אישי , אך היא יתרון כעורך. היכרותי עם הגוונים השונים של המסורות האידיאולוגיות בתנועה הציונית ובפוליטיקה הישראלית, וכן בקיאותי בתחומים שונים, גורמים לכך שאני מוזמן לחוות את דעתי כשופט בכתבי עת מגוונים ובבמות שונות – והדבר בוודאי יסייע לי כעורך.

אנגלית אומנם אינה שפת אמי, אבל אני כותב ומדבר אנגלית טובה ושוטפת, שוודאי תלך ותשתפר – שכן אני מסיים את השנה הראשונה מתוך שלוש כחוקר אורח באוניברסיטת ניו יורק. אני חושב שעורך טוב ניכר גם באופן שבו הוא יודע להעביר את החומרים בשיעורים, ואיזה חומרים לבחור לסיליבוס, והערכות ההוראה שלי באוניברסיטת ניו יורק גבוהות מאוד. למרות שאני עדיין בראשית הקריירה הספקתי ללמד במגוון מקומות בארץ ובעולם: בסין, בניו יורק, באוניברסיטת בן גוריון, באוניברסיטה העברית ולפני כן במכללה. בשנה שעברה זכתי בתואר אחד המרצים המצטיינים של הפקולטה למדעי החברה באוניברסיטה העברית. בנוסף, אני מרצה באופן קבוע בבמות אקדמיות וציבוריות שונות במגוון נושאים. לא הייתי מציין זאת אלמלא היה בכך גם להעיד על יכולות עריכה והנגשה לקוראים.

אני אוהב ויודע לעבוד בנעימות וביעילות עם קולגות ואנשים, ועשיתי זאת, כאמור, במגוון מקומות בעולם. אשמח להקים ולהנהיג צוות ראוי שיוביל את כתב העת.

בנוסף, אני אומנם לא אוהב להשתמש בכך כנימוק לבחירה, אבל בעידן שבו המודעות לצורך בגיוון של החוקרים באוניברסיטאות, אני חושב שגם העובדה שאני בן לדור ראשון באקדמיה של הורים שעלו מעיראק היא יתרון. הייתי מוסיף כי למרות שאחד התנאים לתפקיד הוא משרה, ואני עדיין בדרכי אליה, דווקא בעידן שבו המשרות מתמעטות יש חשיבות שאחד העורכים יבוא מהפחות מבוסס, ומדור צעיר יותר, ובכל מקרה אשמח גם לעבוד עם עורך נוסף שייבחר.

לסיכום, אני חושב שגם מבחינת כישוריי, וגם מבחינת התוכניות העתידיות שלי לגבי כתב העת, אוכל להיות מועמד טוב וראוי, שיקדם את כתב העת. מן הסתם, אני מתחייב להקדיש מזמני, למשך חמש שנים לפחות, ומקבל על עצמי את כל יתר ההתחייבות הנובעות מהתפקיד, בשמחה וברצון.